河决歌
王崇献 (Ming)
八月九月河水溢，贾鲁堤防迷旧迹。涓涓起自涧溪间，顷刻岸崩数千尺。我行见此殊衔恤，观者如堵咸股栗。怒气喷却九天风，声若万雷号镇日。晡时东注如海倒，平原千里连苍昊。人家远近百无存，禾黍高低付一扫。人民垫溺不知数，牛羊畜产何须顾。仓皇收拾水中粮，拟向他乡度朝暮。每思山东富庶乡，百年生育荷吾皇。哀哉河伯何不仁，忍使一旦成苍茫。闻道当年瓠子河，兴卒十万功不磨。况复曹南水势雄，庙堂发策当如何。君不见东村子父兮救子父先死，又不见西村女母子相持死不已。安得治河最上策，流泪匍匐献天子。